**

 **REPUBLIKA HRVATSKA**

**SPLITSKO-DALMATINSKA ŽUPANIJA**

 **OPĆINA PODSTRANA**

 **OPĆINA PODSTRANA**

 **Općinsko vijeće**

**PREDMET:** Prijedlog Odluke o određivanju osnovice za obračun plaće općinskog načelnika za vrijeme profesionalnog obavljanja dužnosti

**PRAVNI TEMELJ:** Zakon o plaćama u lokalnoj i područnoj (regionalnoj) samoupravi, Zakon o lokalnoj i područnoj (rgionalnoj) samoupravi, Statut Općine Podstrana

**NADLEŽNOST ZA**

**DONOŠENJE:** Općinsko vijeće

**PREDLAGATELJ:** Općinski načelnik

**STRUČNA OBRADA:** Upravni odjel za pravne poslove i strateško

 upravljanje

**PREDMET: Obrazloženje prijedloga Odluke o određivanju osnovice za obračun plaće općinskog načelnika za vrijeme profesionalnog obavljanja dužnosti**

Odredbom članka 90.a stavak 1. Zakona o lokalnoj i područnoj (regionalnoj) samoupravi ("Narodne novine" broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) propisano je da načelnik koji dužnost obavlja profesionalno, za vrijeme profesionalnog obavljanja dužnosti ima pravo na plaću i druga prava iz rada, a vrijeme obavljanja dužnosti uračunava mu se u staž osiguranja.

Mjerila za određivanje plaće načelnika uređena su Zakonom o plaćama u lokalnoj i područnoj (regionalnoj) samoupravi („Narodne novine“ broj 28/10 i 10/23), kojim je u članku 2. propisano da plaću načelnika čini umnožak koeficijenta i osnovice za obračun plaće, uvećan za 0,5% za svaku navršenu godinu radnog staža, ukupno najviše za 20%.

Člankom 3. Zakona o plaćama u lokalnoj i područnoj (regionalnoj) samoupravi određeno je da osnovicu i koeficijent za obračun plaće načelnika određuje odlukom predstavničko tijelo jedinice lokalne samouprave u kojoj obnaša dužnost, na prijedlog načelnika.

Člankom 4. Zakona o plaćama propisano je da se plaća načelnika u jedinicama lokalne samouprave koje imaju više od 10.000,00 stanovnika, bez uvećanja za radni staž, ne smije odrediti u iznosu većem od umnoška koeficijenta 5,27 i osnovice za izračun plaće državnih dužnosnika, prema propisima kojima se uređuju obveze i prava državnih dužnosnika.

Odlukom o koeficijentu za obračun plaće općinskog načelnika („Službeni glasnik Općine Podstrana“ broj 19/23) koeficijent za obračun plaće načelnika utvrđen je u visini 5,20.

Osnovica za obračun plaće načelnika određena je Odlukom o određivanju osnovice za obračun plaće općinskog načelnika („Službeni glasnik Općine Podstrana“ broj 7/2010) od 08. lipnja 2010.g. i iznosi 511,21 EUR bruto (3. 851,68 kuna, tečaj konverzije 7,53450).

Prijedlogom nove Odluke predlaže se osnovicu za obračun plaće načelnika za vrijeme profesionalnog obavljanja dužnosti odrediti u istovjetnom iznosu kao za državne dužnosnike, koja sukladno Odluci Vlade Republike Hrvatske o visini osnovice za obračun plaće državnih dužnosnika („Narodne novine“ broj 88/2024) iznosi 947,18 eura bruto.

Slijedom iznijetog, predlaže se donijeti sljedeći akt:

Na temelju članka 3. Zakona o plaćama u lokalnoj i područnoj (regionalnoj) samoupravi („Narodne novine“ broj 28/10, 10/23), članka 35. Zakona o lokalnoj i područnoj samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) i članka 30. Statuta Općine Podstrana („Službeni glasnik Općine Podstrana“ broj 7/21, 21/21, 04/23), na prijedlog općinskog načelnika, Općinsko vijeće Općine Podstrana na 32. sjednici održanoj dana 25. rujna 2024. godine, donosi sljedeću

**ODLUKU**

**o određivanju osnovice za obračun plaće općinskog načelnika**

**za vrijeme profesionalnog obavljanja dužnosti**

**Članak 1.**

Osnovica za obračun plaće općinskog načelnika za vrijeme profesionalnog obavljanja dužnosti iznosi 947,18 eura bruto i jednaka je osnovici za obračun plaće državnih dužnosnika, prema propisima kojima se uređuju prava i obveze državnih dužnosnika, a koju donosi Vlada Republike Hrvatske.

Osnovica za obračun plaće općinskog načelnika iz prethodnog stavka primjenjuje se počevši s plaćom za mjesec rujan 2024. godine koja se isplaćuje u mjesecu listopadu 2024. godine.

**Članak 2.**

U slučaju promjene osnovice za obračun plaće državnih dužnosnika primjenjuje se neposredno ta osnovica.

**Članak 3.**

Rješenje o visini plaće općinskog načelnika donijet će pročelnik upravnog odjela nadležnog za službeničke odnose.

**Članak 4.**

Ova Odluka stupa na snagu danom objave u Službenom glasniku Općine Podstrana.

Stupanjem na snagu ove Odluke prestaje vrijediti Odluka o određivanju osnovice za obračun plaće općinskog načelnika („Službeni glasnik Općine Podstrana“ broj 7/2010).

KLASA: 024-02/24-01/11 Predsjednik

URBROJ: 2181-39-01-24-06 Općinskog vijeća

Podstrana, 25. rujna 2024. godine Zdravko Galić